་འོད་ཅེས་བྱ་བ་བཞུགས།། རྒྱ་གར་སྐད་དུ། ཤྲཱི་ཙཀྲ་ཤྭ་ར་ན་ཡ་ཀ་ཝ་ར་དྷརྨཱ་ཛ་ར་བུདྡྷ་དྷྭ་ཛ་ཡ་ན་མཿ བོད་སྐད་དུ། དཔལ་འཁོར་ལོའི་དབང་ཕྱུག་འདྲེན་མཆོག་ཆོས་ཀྱི་རྒྱལ་པོ་སངས་རྒྱས་རྒྱལ་མཚན་ལ་ཕྱག་འཚལ་ལོ། །རབ་བརྗིད་ཆར་སྤྲིན་ནམ་མཁའི་མདོག །རབ་འབྱམས་ཡོན་ཏན་རྒྱུད་མངའ་བ། །རབ་འབར་གནས་ལ་གུས་བཏུད་ནས། །གང་དེའི་གདམས་པ་བསམ་ཡས་པ། །ས་སྐྱའི་གོང་མའི་ཐུགས་མངའ་ཡང་། །ཆོས་ཟབ་རྡོ་རྗེའི་བྲག་རྫོང་ལ། །བརྟེན་ནས་ཟབ་མོའི་དོན་ཉམས་སུ། །ལེན་པར་བྱེད་ལ་ལྷག་པར་དུ། །དགོས་པའི་ཁྲོ་བཅུའི་རྗེས་གནང་བྲི། །འདི་ལ་སྦྱོར་དངོས་རྗེས་གསུམ་ལས། དང་པོ་ནི། མགོན་ཁང་ལ་སོགས་པ་གོང་མའི་བྱིན་གྱིས་བརླབས་པའི་གནས་སམ། དབེན་ཞིང་ཉམས་དགའ་བའི་ས་ཕྱོགས་སུ་གཙང་མའི་སྟེགས་ལ་འབྲུ་གཅལ་དུ་བཀྲམ་པའི་སྟེང་མཎྜལ་ལ་རྡུལ་ཚོན་གྱི་ཆོས་འབྱུང་མེ་རིས་དང་བཅས་པའི་དབུས་སུ་འཁོར་ལོ་སྔོན་པོ་རྩིབས་བཅུ་པའི་ལྟེ་བ་དང་རྩིབས་སྟེང་རྣམས་སུ་ཉི་གདན་རེ་རེ་དང་བཅས་པ་བྲིས་པའི་སྟེང་དུ་ཚོན་ནག་གི་ཚོམ་བུ་བཅུ་གཅིག་བཀོད། འགོད་ཚུལ་སྟེང་ཤར་གཡས་དང་། འོག་ནུབ་གཡོན་ཏེ་ཕུར་བ་ལུགས་བཞིན་བྱས་ན་ལེགས་པ་འདྲ་སྙམ་སེམས་ཤིང་། རྡུལ་ཚོན་གྱི་རི་མོ་དེ་ཙམ་མ་ནུས་ན་མཎྜལ་སྟེང་ནས་ནག་ཚོམ་བུ་བཅུ་གཅིག་བཀོད་པའི་ཁར་མན་འཛིའི་སྟེང་ལྕགས་སྡེར་ལ་སོགས་པའི་སྣོད་དུ་གཏོར་མ་གྲུ་གསུམ་ཆེ་བ་གཅིག་གི་མཐར་དེ་ལྟ་བུ་ཆུང་བ་བཅུའི་མཐའ་མཐེབ་ཀྱུས་བསྐོར་བ་དང་བཅས་པ་བཞག་པའི་མདུན་དུ་འབུལ་གཏོར་དམ་རྫས་ཤིག་དང་། ཆུ་གཉིས་སྔོན་འགྲོའི་མཆོད་པ་ལྔ་སྒོར་མཆོད་དུ་བཤམ། རང་གི་མདུན་དུ་རྡོར་དྲིལ་ནང་མཆོད་སོགས་དང་། སློབ་མ་ལ་དགོས་པའི་མེ་ཏོག་མཎྜལ་ལ་སོགས་པ་དགོས་པའི་ཡོ་བྱད་རྣམས་མ་ཚང་བ་མེད་པར་བྱ་བ་ནི་སྦྱོར་བའི་ཆོས་སོ། །གཉིས་པ་དངོས་གཞི་ལ་བདག་བསྐྱེད་པ། མདུན་བསྐྱེད་བསྒྲུབ་པ། རྗེས་གནང་གསུམ་ལས། དང་པོ་ནི། ཐོག་མར་གནས་ཡོ་བྱིན་རླབས་ས་ལོས་མཛད་པའི་དགྲ་བགེགས་གནད་གཅོད་ཀྱི་སྤུ་གྲི་ནང་བཞིན་བྱས་ལ། དེ་ནས་སྔགས་འཆང་ངག་དབང་ཀུན་རིན་གྱིས་མཛད་པའི་སྲུང་འཁོར་བར་ཆད་ཀུན་སེལ་ཇི་ལྟ་བ་བཞིན་ཉམས་སུ་བླངས་ཏེ་སྲུང་འཁོར་བསྡུས་གྲུབ་པའི་བར་བྱེད་པ་ནི་བདག་བསྐྱེད་ཡིན་ལ། གཉིས་པ་མདུན་བསྐྱེད་བསྒྲུབ་པ་ནི། མདུན་བསྐྱེད་ཀྱི་རྟེན་རྣམས་ལ་དམིགས་ནས་ཨོཾ་ཤུ་ནྱ་ཏ་ཞེས་པ་ནས། རིགས་བདག་རྒྱས་འདེབས་གྲུབ་པའི་བར་ཡན་བདག་མདུན་གྱི་ཁྱད་པར་མ་གཏོགས་བདག་བསྐྱེད་བཞིན་བྱས་ལ། དེ་ནས་གཏོར་མ་སྦྱངས་བདུགས་བྱས་རྗེས། བྱིན་རླབས་དང་ཀྱཻ་རྡོར་གཏོར་བསྔོ་གཉིས་སྔགས་འཆང་ངག་གི་དབང་པོས་བསྒྲིགས་པ་བཞིན་བྱ། དེ་ནས་བྱ་ཁྱུང་གི་ཕྱག་རྒྱ་སྔགས་དང་བཅས་པས་སླར་ཡང་གཏོར་མ་བྱིན་གྱིས་བརླབས་ལ། ཤཱ་ས་ན་བདུན་ནམ། བཅུ་གཅིག་མདུན་བསྐྱེད་ལ་ཕུལ་ལ། ཕྱི་མཆོད་དང་ནང་མཆོད། ཡི་གེ་བཅུ་གཉིས་མའི་མཇུག་ཏུ་འབྲུ་གསུམ་བཏགས་པས་ཕུལ་ལ་བསྟན་པ་སྙིང་ཁོང་དུ་བཅངས་པའི་འཕྲིན་བཅོལ་དང་། སྲིན་གཟུགས་མའི་བསྟོད་པ་བྱའོ། །དེ་ནས་གཞི་བདག་ལ་གཏོར་མ་སྦྱིན་ཚུལ་ཡང་སྔགས་འཆང་ཆེན་པོས་བསྒྲིགས་པའི་གཏོར་བསྔོ་ནང་བཞིན་འདིར་ཡང་བྱས་ན་ལེགས་སམ་སེམས། དེ་ནས་མདུན་བསྐྱེད་ལ་དམིགས་ནས་ཡི་གེ་བཅུ་གཉིས་མ། བདུན་མ། ཤཱ་ས་ན་རྣམས་ཇི་ལྟར་རིགས་པར་བཟླས་ཚར་བ་དང་། གསུམ་པ་རྗེས་གནང་ནི། སློབ་མ་རྡོ་རྗེ་ཐེག་པའི་དཀྱིལ་འཁོར་དུ་སྨིན་བྱེད་ཀྱི་དབང་ཐོབ་པ་བདུན་ནམ་ལྔ་སོགས་ཁྲུས་བྱས་གྲལ་ལ་འཁོད། ལས་ཀྱི་རྡོ་རྗེས་མེ་ཏོག་བཀྱེ་བསྡུ་ཚར་བ་དང་། སློབ་དཔོན་གྱིས་སེམས་བསྐྱེད་གསལ་བཏབ། ལོ་རྒྱུས་རྒྱས་བསྡུས་སྐབས་དང་སྦྱར་ལ་བཤད། འོ་དེ་ལྟ་བུའི་ཁྱད་པར་དུ་འཕགས་པའི་རྗེས་སུ་གནང་བ་སྒྲུབ་པར་བྱེད་པ་ལ། སློབ་དཔོན་གྱི་བྱ་བ་དང་། སློབ་མའི་བྱ་བ་གཉིས་ལས། དང་པོ་སློབ་དཔོན་གྱི་བྱ་བ་བདག་བསྐྱེད་ཅིང་བཟླས་པ་བྱ་བ། མདུན་གྱི་གཏོར་མ་ཚོམ་བུ་སོགས་སྲུང་འཁོར་རྟེན་དང་བརྟེན་པར་བཅས་པ་ཡོངས་སུ་རྫོགས་པར་བསྐྱེད་དེ་ཡེ་ཤེས་པ་དགུག་གཞུག་དབང་བསྐུར། རིགས་ཀྱི་བདག་པོས་རྒྱས་འདེབས་གཏོར་འབུལ་མཆོད་བསྟོད་བཟླས་པ་དང་བཅས་པ་ཡོངས་སུ་རྫོགས་པ་ལེགས་པར་གྲུབ་ཟིན་ནས། ཁྱེད་རང་རྣམས་ཀྱི་ངོ་སྐལ་དུ་གྱུར་པ་སློབ་མའི་བྱ་བ་ལ། དཔལ་ལྡན་བླ་མ་དམ་པ་དང་རྡོ་རྗེ་ནག་པོ་ཆེན་པོ་ཐ་དད་མེད་པ་ལ་རྗེས་སུ་གནང་བ་ཟབ་མོ་ཞུ་བའི་ཡོན་དུ་དམིགས་ཏེ་མཎྜལ་ཞིག་འབུལ་བ་ཞུ། ཞེས་བརྗོད། ཕུལ་ཚར་བ་དང་། དེ་ལྟར་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་གྱི་བར་དུ་མཛོད། བྱས་ལ། གང་གི་དྲིན་གྱིས་ནས། པད་ལ་འདུད་ཅེས་པའི་བར་དང་། སངས་རྒྱས་ཀུན་གྱི་རང་བཞིན་སྐུ། །བླ་མ་མཆོག་ལ་བདག་གསོལ་འདེབས། །ཞེས་དང་། ཀུན་མཁྱེན་ཡེ་ཤེས་ནས། བཀའ་དྲིན་སྐྱོབས་ཀྱི་བར་དང་། ཁྱོད་ཞབས་པདྨོ་ནས། གནང་བར་མཛོད་ཀྱི་བར་གྱི་རྗེས་ཟློས་རྣམས་ཚར་བ་དང་། དེ་ནས་རྒྱུད་དག་པར་བྱ་བའི་ཕྱིར་དམིགས་པ་འདི་བཞིན་དུ་མཛོད། མདུན་གྱི་མཎྜལ་ཚོམ་བུ་གཏོར་མ་དང་བཅས་པ་མགོན་པོ་ཁྲོ་བོ་བཅུའི་རྟེན་དང་བརྟེན་པར་བཅས་པར་གསལ་བའི་སྟེང་གི་ཆ་ལ་དཔལ་ཀྱཻ་རྡོ་རྗེ་གཙོ་བོར་གྱུར་པའི་ཡི་དམ་དཀྱིལ་འཁོར་གྱི་ལྷ་ཚོགས། དེའི་སྟེང་གི་ཆར་རྩ་བརྒྱུད་ཀྱི་བླ་མ་རྣམས་དང་མཐའ་སྐོར་དུ་སངས་རྒྱས་བྱང་སེམས་དཔའ་བོ་དང་རྣལ་འབྱོར་མའི་ཚོགས་ཀྱིས་བསྐོར་བ་སྤྲིན་ཕུང་འཐིབ་པ་ལྟར་བཞུགས་པའི་སྤྱན་སྔར་ཁྱེད་རང་རྣམས་འཁོད་དེ་སྡིག་པ་བཤགས་པ་ལ་སོགས་པ་ཡན་ལག་བདུན་པ་ཚུལ་བཞིན་དུ་བགྱིའོ་སྙམ་པས་འདིའི་རྗེས་ཟློས་ལན་གསུམ་གྱི་བར་དུ་མཛོད། བྱས་ལ། དཀོན་མཆོག་གསུམ་ལ་ནས། འགྲུབ་པར་ཤོག་གི་བར་གྱི་རྗེས་ཟློས་རྣམས་གྲུབ་པ་དང་། དེ་ལྟར་རྒྱུད་དག་པར་བྱས་ནས། ཐུན་མོང་མ་ཡིན་པའི་གསོལ་བ་འདེབས་པ་འདིའི་རྗེས་ཟློས་ལན་གསུམ་གྱི་བར་དུ་མཛོད། བྱས་ལ། རྡོ་རྗེ་གསུམ་གྱི་རང་བཞིན་དཔལ་ལྡན་བླ་མ་དམ་པས་བདག་ལ་རྡོ་རྗེ་ནག་པོ་ཆེན་པོ་ཁྲོ་བོ་བཅུའི་སྐུ་གསུང་ཐུགས་ཀྱི་བྱིན་རླབས་ཀྱི་བྱིན་གྱིས་རློབས་ལ་རྗེས་སུ་གནང་བ་མ་ལུས་པ་སྩལ་དུ་གསོལ། ཞེས་པའི་རྗེས་ཟློས་རྣམས་གྲུབ་པ་དང་། དེ་ལྟར་ཁྱད་པར་གྱི་གསོལ་བ་བཏབ་ནས། དེ་ནས་སྐུའི་རྗེས་གནང་གི་དོན་དུ་དམིགས་པ་འདི་བཞིན་དུ་མཛོད། སློབ་དཔོན་གྱིས། ཨོཾ་ཤུ་ནྱ་ཏ་ཛྙཱ་ན་བཛྲ་སྭ་བྷཱ་ཝ་ཨཏྨ་ཀོ྅ཧཾ། ཞེས་པའི་རྐྱེན་གྱིས་ཁྱེད་རང་རྣམས་ཀྱི་ཐ་མལ་གྱི་སྣང་ཞེན་ཐམས་ཅད་ནམ་མཁའ་ལྟ་བུར་གྱུར། དེའི་ངང་ལས་སུྃ་ལས་རྡོ་རྗེའི་བྲག་རྫོང་ཞེས་པ་ནས། སྐུ་གསུང་ཐུགས་ཀྱི་བྱིན་རླབས་གྲུབ་པ་ཡན་ཆད་རང་གཞན་གྱི་དབྱེ་བ་མ་གཏོགས་བདག་བསྐྱེད་བཞིན་ལས། ཉི་མའི་སྟེང་དུ་ཧཱུྃ་མཐིང་ནག་དང་བཅས་པ་རེ་རེ་གསལ་ལམ་སྟེ་གྱུར་པའི་མོས་པ་མཛོད། ཅེས་བརྗོད། དེ་ནས་སློབ་དཔོན་ལ་གུས་འདུད་དུང་དུང་བ་ཞིག་མཛོད། དེ་ལྟར་བྱས་པས་སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་མདུན་བསྐྱེད་དང་འོག་མིན་རྣམ་པར་སྣང་མཛད་ཀྱི་ཐུགས་ཀ་སོགས་ནས་ཡེ་ཤེས་པའི་ལྷ་ཚོགས་བསམ་གྱིས་མི་ཁྱབ་པ་སྤྱན་དྲངས་ཏེ་ཁྱེད་རང་རྣམས་ཀྱི་སྐུ་ལུས་ལ་སིབ་སིབ་སིབ་ཐིམ་པའི་མོས་པ་མཛོད་བྱས་ལ་རོལ་མོ་བྱ། སློབ་མ་གུ་གུལ་གྱིས་བདུག་ཅིང་། ཡི་གེ་བཅུ་གཉིས་མ་དང་། བདུན་མ། ཤཱ་ས་ན་རྣམས་ཀྱི་མཇུག་ཏུ་ཨ་བེ་ཤ་ཡ་ཨཿ ཞེས་མང་དུ་བརྗོད་ཡུན་ཇི་ལྟར་རིགས་པ་ཚར་བ་དང་སྤོས་རོལ་བཞག་ལ། དེའི་མཐའ་རྟེན་དུ་དམིགས་པ་འདི་བཞིན་དུ་མཛོད། ཁྱེད་རང་རྣམས་ཀྱི་སྤྱི་བོར་ཨོཾ་ལས་འཁོར་ལོ་དཀར་པོ་ཨོཾ་གྱིས་མཚན་པ། མགྲིན་པར་ཨཱཿལས་པདྨ་དམར་པོ་ཨཱཿས་མཚན་པ། སྙིང་ཁར་ཧཱུྃ་ལས་རྡོ་རྗེ་སྔོན་པོ་ཧཱུྃ་གིས་མཚན་པ་རྣམས་གསལ་ལམ་སྟེ་བྱུང་བའི་མོས་པ་མཛོད། སྤྱི་བོའི་ཨོཾ་ལས་འོད་ཟེར་དཀར་པོ་འཕྲོས་སངས་རྒྱས་བྱང་སེམས་དཔའ་བོ་མཁའ་འགྲོ་ཐམས་ཅད་ཀྱི་བྱིན་རླབས་ནུས་མཐུ་རྣམས་བསྡུས་ནས་ཨོཾ་ལ་ཐིམ། ཨོཾ་ལས་འོད་ཟེར་དཀར་པོ་འཕྲོས་ལུས་ཐམས་ཅད་ཁྱབ། ལྷ་འདྲེའི་བྱད་དུ་བཅུག་པ་སོགས་ལུས་ཀྱི་མི་མཐུན་པའི་ཕྱོགས་ཐམས་ཅད་ཞི་བར་བྱས། ལུས་རྡོ་རྗེའི་སྐུ་ལྟ་བུར་གྱུར་པའི་མོས་པ་མཛད་ནས་རིག་པ་བརྗོད་མེད་དུ་ཞོག་མཛོད། ཅེས་བརྗོད། དེ་བཞིན་དུ་གསུང་དང་ཐུགས་ལ་རིགས་འགྲེ་ཤེས་པར་བྱའོ། །གསུང་གི་རྗེས་གནང་གི་དོན་དུ་དམིགས་པ་འདི་བཞིན་མཛོད། ཁྱེད་རང་རྣམས་སློབ་དཔོན་ལ་གུས་འདུད་དུང་དུང་བ་ཞིག་བྱས་པས་སློབ་དཔོན་གྱི་ཐུགས་ཁའི་སྔགས་ཕྲེང་ལས་སྔགས་ཕྲེང་ཆད་དེ། ཁྱེད་རང་རྣམས་ཀྱི་སྙིང་ཁའི་ཧཱུྃ་གི་མཐར་འཁོད་པའི་མོས་པ་མཛོད་ལ་སྔགས་འདི་རྣམས་ཀྱི་རྗེས་ཟློས་ལན་གསུམ་རེ་མཛད་པ་ཞུ། བྱས་ལ་ཡི་གེ་བཅུ་གཉིས་མ་སོགས་སྔགས་གསུམ་པོ་རིམ་བཞིན་བརྗོད། དེ་ནས་ཁྱེད་རང་རྣམས་འདིའི་རྗེས་ཟློས་ལན་གསུམ་མཛོད། མགོན་པོ་བདག་ལ་སྩལ་ལགས་ཀྱི། །མགོན་པོ་བདག་ལ་འགོ་བར་མཛོད། །ཅེས་བརྗོད། རྗེས་ཟློས་རྣམས་གྲུབ་པ་དང་། དེའི་མཐའ་རྟེན་དུ་དམིགས་པ་འདི་བཞིན་དུ་མཛོད། ཁྱེད་རང་རྣམས་ཀྱི་ལྕེའི་རྩ་བར་རྃ་དམར་ནག་རེ་གསལ་ལམ་ལམ་བྱུང་བར་མོས་ལ། དེ་ལས་འོད་ཟེར་མེ་ཕུང་དུ་འབར་བས་ངག་གི་བར་ཆད་ཐམས་ཅད་བསྲེགས་ཤིང་ལྕེ་རྡོ་རྗེ་རྩེ་ལྔ་པར་གྱུར་པའི་དབུས་སུ་ཧཱུྃ་དཀར་པོ་མཐའ་དབྱངས་གསལ་གྱིས་བསྐོར་བ་དང་། རྡོ་རྗེ་རྩེ་ཕྱོགས་ཀྱི་རྭའི་ནང་དུ་བཛྲ་ཛི་ཧཱ་རཀྵ་རཀྵ་ཀུ་རུ་ཀུ་རུ་སྭཱཧཱ། ཞེས་པའི་ཡིག་འབྲུ་རྣམས་འགྲེངས་ཚར་མགོ་གྱེན་བསྟན་དང་བཅས་པ་རེ་རེ་གསལ་ལམ་ལམ་བྱུང་བར་མོས་ལ། དེ་ལས་འོད་ཟེར་མེ་ཕུང་དུ་འབར་བས་ངག་གི་མི་མཐུན་ཕྱོགས་ཐམས་ཅད་བསྲེགས་ནས་ངག་ནུས་ལྡན་དུ་བྱིན་གྱིས་བརླབས་པའི་མོས་པ་མཛད་ནས་སྔགས་འདིའི་རྗེས་ཟློས་མཛོད། བྱས་ལ། བཛྲ་ཛི་ཧཱ་རཀྵ་སོགས་ལན་གསུམ་བརྗོད། དེ་ནས་ཐུགས་ཀྱི་རྗེས་གནང་གི་དོན་དུ་དམིགས་པ་འདི་བཞིན་དུ་མཛོད། ཁྱེད་རང་རྣམས་སློབ་དཔོན་ལ་གུས་འདུད་དྲག་པོ་དུང་དུང་བ་ཞིག་མཛོད། དེ་ལྟར་བྱས་པས་སློབ་དཔོན་གྱི་ཐུགས་ཁ་ནས་འོད་ཟེར་འཕྲོས་མདུན་བསྐྱེད་དང་འོག་མིན་སོགས་ནས་ཐུགས་ཀྱི་རང་བཞིན་རྣམ་པ་རྒྱལ་མཚན་གྲི་གུག་སོགས་མཚོན་ཆ་བསམ་གྱིས་མི་ཁྱབ་པ་སྤྱན་དྲངས། དེ་དག་གིས་དགྲ་བགེགས་ཐམས་ཅད་ཚར་བཅད། ཚུར་འདུས་སྨིན་མཚམས་ཀྱི་ཐད་ཀྱི་ཁྲུ་གང་ཙམ་གྱི་ནམ་མཁའ་ལ་འོད་དུ་ཕུང་ཕུང་གནས་པ་ལ་སེམས་གཏད་པས་མཐར་འོད་སྔོན་པོ་བདེ་བ་ཆེན་པོའི་རྣམ་པ་ཅན་དུ་ལྟེམ་གྱིས་ཞུ་ནས་སྙིང་ཁར་ཐིམ་པའི་མོས་པ་མཛོད་བྱས་ལ་རོལ་མོ་དང་སྤོས་བདུགས་བྱ། ཡི་གེ་བཅུ་གཉིས་མ་སོགས་སྔགས་རྣམས་བརྗོད་ཡུན་ཇི་ལྟར་རིགས་པ་ཚར་བ་དང་སྤོས་རོལ་བཞག་ལ། དེའི་མཐའ་རྟེན་དུ་དམིགས་པ་འདི་བཞིན་དུ་མཛོད། ཁྱེད་རང་རྣམས་ཀྱི་སྙིང་ཁའི་ཧཱུྃ་ལས་འོད་ཟེར་ཕྲ་མོ་དཔག་ཏུ་མེད་པ་འཕྲོས་པས་ལུས་ཐམས་ཅད་ལ་རྡོ་རྗེའི་གོ་ཁྲབ་ཀྱིས་གཏམས་པའི་མོས་པ་མཛོད་ཅེས་བརྗོད། དེ་རྣམས་ཀྱིས་སྐུ་གསུང་ཐུགས་ཀྱི་རྗེས་གནང་སོང་ནས། འཕྲིན་ལས་གཏོར་མ་ལ་བརྟེན་ནས་བཀའ་བསྒོ་བའི་དོན་དུ་དམིགས་པ་འདི་བཞིན་དུ་མཛོད་བྱས་ལ། སློབ་དཔོན་གྱིས་ཁྲོ་བཅུའི་གཏོར་མ་ལག་ཏུ་བླངས་ཏེ། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་པས་ཚོམ་བུ་གཏོར་མ་སོགས་ཁྲོ་བོ་བཅུ་གཅིག་རྟེན་དང་བརྟེན་པར་གསལ་བ་དེ་ཉིད་ཁྱེད་རང་རྣམས་ཀྱི་སྤྱི་བོའི་ཐད་ཀར་བྱོན་པར་མོས་ལ། དེའི་སྟེང་གི་ཆ་ལ་བརྒྱུད་པའི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོའི་ལྷ་ཚོགས་སྤྲིན་ཕུང་འཐིབ་པ་ལྟར་དུ་བཞུགས་པ་ལ་ད་ལྟར་གྱི་རྩ་བའི་བླ་མའི་ཕྱག་ཏུ་དམ་ཚིག་རྡོ་རྗེ་ཐོགས་ཏེ་ནག་པོ་ཆེན་པོའི་སྤྱི་བོར་བཞག་ནས། བཀའ་བསྒོས་པ་བཞིན་བརྒྱུད་པའི་བླ་མ་ལ་སོགས་པ་རྣམས་ཀྱིས་ཀྱང་བཀའ་བསྒོས་པའི་མོས་པ་མཛོད། ས་མ་ཡ་སྨ་ར་སི། ས་མ་ཡ་མ་ཏིཥྛ་མ་ཐ། ས་མ་ཡ་རཀྵནྟུ། ཡང་དག་པ་རྫོགས་པའི་སངས་རྒྱས་རྡོ་རྗེ་འཆང་། མཁའ་འགྲོ་མ་རྡོ་རྗེ་གུར། བྲམ་ཟེ་མཆོག་སྲེད། བདེ་བའི་རྡོ་རྗེ། ཤདྡྷ་ཀ་ར་ཝརྨ། རིན་ཆེན་བཟང་པོ། ཡོན་ཏན་ཚུལ་ཁྲིམས། མལ་ལོ་ཙཱ་བ། བླ་མ་ས་སྐྱ་པ་ཆེན་པོ་ཀུན་དགའ་སྙིང་པོ། སློབ་དཔོན་བསོད་ནམས་རྩེ་མོ། རྗེ་བཙུན་གྲགས་པ་རྒྱལ་མཚན། ས་སྐྱ་པཎྜི་ཏ་ཆེན་པོ། འཕགས་པ་བློ་གྲོས་རྒྱལ་མཚན། དམ་པ་ཀུན་དགའ་གྲགས། བཟང་པོ་དཔལ་བ། བསོད་ནམས་རྒྱལ་མཚན། གཟུངས་ཀྱི་དཔལ་བ། བཟང་པོ་རྒྱལ་མཚན། དགེ་བ་རྒྱལ་མཚན། སངས་རྒྱས་མཆོག སྐྱེས་མཆོག་རྒྱལ་མཚན། བཀྲ་ཤིས་སེང་གེ ཚར་ཆེན་ཆོས་ཀྱི་རྒྱལ་པོ། ཡོངས་འཛིན་མཁྱེན་བརྩེ་བ། མཁས་མཆོག་བྱམས་པ་རབ་བརྟན། དུས་གསུམ་གྱི་སངས་རྒྱས་ཐམས་ཅད་ཀྱིས་མཁྱེན་ཅིང་བརྩེ་བའི་ངང་ནས་ནུས་མཐུ་ཐམས་ཅད་གཅིག་ཏུ་བསྡུས་ཏེ་སྐལ་ལྡན་གྱི་འགྲོ་བ་རྣམས་སྨིན་གྲོལ་ལ་བཀོད་པའི་ཕྱིར་བསམ་བཞིན་དུ་མིའི་གཟུགས་སུ་སྐུ་སྤྲུལ་པ་དེང་སང་གངས་ཅན་གྱི་ཁྲོད་འདིར་མཁས་བཙུན་བཟང་གསུམ་དང་ལྡན་པའི་བཤེས་གཉེན་ཀུན་གྱི་གཙུག་རྒྱན་དུ་གྱུར་པ་བཀའ་དྲིན་ཅན་གྱི་རྩ་བའི་བླ་མ་དམ་པ་རྗེ་བཙུན་མུས་པ་ཆེན་པོ་སངས་རྒྱས་རྒྱལ་མཚན་རྣམས་ཀྱི་བཀའ་དང་དམ་ལས་མ་འདའ་བར་རྡོ་རྗེ་སློབ་མ་འདི་རྣམས་ཀྱི་ལུས་དང་གྲིབ་མ་བཞིན་དུ་འགྲོགས་ལ་བསྲུང་བ་དང་། བསྐྱབ་པ་དང་། སྦ་བ་དང་། འགོ་བའི་འཕྲིན་ལས་མཛད་དུ་གསོལ། འདི་རྣམས་ལ་གཟུགས་ཅན་དགྲའི་གནོད་པ། གཟུགས་མེད་བགེགས་ཀྱི་གནོད་པ། ཕ་རོལ་གྱི་རྦོད་གཏོང་མནན་གཏད་གཟེར་གསུམ་ལ་སོགས་པ་མི་མཐུན་པའི་བར་ཆད་ཐམས་ཅད་ཞི་ཞིང་མཐུན་རྐྱེན་ཚེ་དང་བསོད་ནམས་ལ་སོགས་པའི་ལེགས་པའི་ཡོན་ཏན་ཐམས་ཅད་གོང་ནས་གོང་དུ་འཕེལ་ཞིང་རྒྱས་ཏེ་ལྷ་འདྲེ་མི་གསུམ་གྱི་འགྲོ་བ་མ་ལུས་པ་དབང་དུ་འདུས་ནས་བསམ་དོན་ཐམས་ཅད་ཆོས་བཞིན་དུ་འགྲུབ་སྟེ་བསྟན་པ་རིན་པོ་ཆེ་འཕེལ་ཞིང་རྒྱས་པ་དང་། བྱང་ཆུབ་མ་ཐོབ་ཀྱི་བར་གྱི་སྡོང་གྲོགས་རྒྱ་ཆེན་པོ་མཛད་དུ་གསོལ། ཞེས་